A közalkalmazotti tanácsok/üzemi tanácsok választásának szabályai és

a szükséges dokumentumok

A munka törvénykönyvéről szóló 2012. évi I. törvényben az üzemi tanácsról szóló szabályok a X. fejezetben, a 235−269. §−okban találhatók. A választás szabályai az Mt. hatálya alá tartozó munkáltatók és munkavállalók esetében lényegében nem változtak, az új Mt. azonban az üzemi tanácsok működésében jelent változást.

Ezzel szemben a közalkalmazottak esetében a szabályozás több lényeges változást hozott. Ugyan a közalkalmazottak jogállásáról szóló 1992. évi XXXIII. törvényben (Kjt.) ***"A közalkalmazottak részvételi jogai"***−ról szóló fejezetben (Kjt. 14-19.§) találhatók a közalkalmazotti tanácsok választására és működésére vonatkozó szabályok, de az új Mt. jó párat hatályon kívül helyezett.

Az előző Munka Törvénykönyve és az új munka törvénykönyve is az üzemi tanácsok választására és működésére vonatkozó szabályokra utalt vissza annak okán, hogy a Kjt. a hatályos munkatörvényi szabályokon nyugszik, azaz: ha a Kjt. nem tartalmaz valamint jogintézményre vonatkozóan rendelkezést, akkor a hatályos munka törvénykönyve szabályait kell figyelembe venni azzal, hogy amennyiben a Kjt. önálló szabályt ad valamely kérdésről, vagy kifejezetten megtiltja az Mt. valamely szabályának átvételét, ott a Kjt. rendelkezéseit kell alkalmazni.

A közalkalmazottak számára eddig ismert volt, hogy a kormány – a KOMT−tal, azaz a Közalkalmazottak Országos Munkaügyi Tanáccsal való egyeztetést követően − rendeletben határozza meg a reprezentativitás feltételei igazolásának rendjét. A reprezentativitás alapját pedig a közalkalmazotti tanács illetve közalkalmazotti képviselő választás képezte, ezért központilag határozták meg a választáson felhasználható szavazólapokat is. Mivel azonban sem a Kjt., sem a hatálya alá tartozó munkáltatóknál működő szakszervezetek reprezentativitásának megállapításáról szóló 48/2005. (III. 23.) Korm. rendelet szerint is − nem a közalkalmazotti tanács választáson dől el a szakszervezetek reprezentativitása, már nincs szükség arra, hogy a központilag határozzák meg a szavazólapok tartalmát.

Tehát a közalkalmazotti tanács és közalkalmazotti képviselő választás során az Mt. XX. fejezetében, a 235−269. §−okban rögzített, az üzemi tanácsra vonatkozó szabályokat kell követni! A közalkalmazotti képviselőre a közalkalmazotti tanács és annak tagjára vonatkozó szabályokat kell alkalmazni.

Ebből következően munkavállalói részvétel intézményének megválasztása és működése azonos szabályok szerint történik, annyi különbséggel, hogy

* az Mt. 236. § szerint üzemi megbízottat ott kell választani, ahol a munkavállaló átlagos létszáma a 15 főt meghaladja, és üzemi tanácsot, ha ez a létszám meghaladja az 50 főt (tehát 15 fő alatt nem kötelező a részvételi jog gyakorlása)
* a Kjt. 14. § (2) szerint 15 főnél kevesebb munkavállalót foglalkoztató munkáltatónál kötelező a közalkalmazotti képviselő választása, ezen felül közalkalmazotti tanácsot kell választani (tehát közalkalmazottak esetében 15 fő alatt is van a részvételi jogok gyakorlására alkalmas képviselete a közalkalmazottaknak)

A másik szembetűnő különbség az Mt. hatálya alá tartozó munkavállalók és a közalkalmazottak esetében a munkáltatóval kötött megállapodásokban van:

* az **Mt. 268. § (1) bekezdése szerint** az üzemi megállapodás – ha nincs a munkáltatónál kollektív szerződés vagy a kollektív szerződés kötésére jogosult szakszervezet – szabályozhat kollektív szerződésre tartozó szabályokat ("a munkaviszonyból származó vagy az ezzel kapcsolatos jogot vagy kötelezettséget"), kivéve a munka díjazására vonatkozó szabályokat (Mt. XII. fejezet)
* a **Kjt. 17. § (3)** értelében a közalkalmazotti szabályzat kollektív szerződésre tartozó kérdéseket nem szabályozhat!

Tekintettel arra, hogy az üzemi tanácsok (üzemi megbízottak), a közalkalmazotti tanácsok (közalkalmazotti képviselők) ötéves mandátuma 2014−ben és 2015−ben lejárt, szinte minden munkáltatónál, ahol a HVDSZ 2000 jelen van (alapszervezetet működtet,vagy megnevezte képviseletére jogosult tisztségviselőjét):

|  |
| --- |
| **2016-ban üzemi tanács illetve közalkalmazotti tanács választásokat kell tartani, kivéve ott, ahol már 2014−ben vagy 2015−ben tartottak ilyen választást!** |

Ehhez nyújtunk segítséget a csatolt **SEGÉDLET**−tel amelyek lénygében nem különböznek a már ismertektől, mivel− mint említettük – a választás szabályai lényegében nem változtak.

Felhívjuk a figyelmet arra, hogy az üzemi tanács/közalkalmazotti tanács választás meghirdetéséért, lebonyolításáért a **Választási Bizottság** felelős, amelyet az üzemi tanács illetve a közalkalmazotti tanács mandátumának lejárta előtt legalább 60 nappal ki kell jelölni! Ahol van üzemi tanács illetve közalkalmazotti tanács, ott ők döntenek a Választási Bizottság tagjairól. Ha előzőleg nem működött üzemi tanács illetve közalkalmazotti tanács, vagy valamilyen okból még a mandátum előtt megszűnt a tanács mandátuma, ott a Választási Bizottságot a munkavállalók hozzák létre. Nem lehet a Választási Bizottság tagja, aki az üzemi tanács tagja, továbbá aki a választási listára akár a szakszervezet, akár a munkavállalók javaslatára felkerül (azaz neki le kell mondani a Választási Bizottság−i tagságáról, ezért megfontoltan kell eljárni!).

A Választási Bizottság megalakításának időpontjához kötődik az a tény, hogy hány tagú lesz az üzemi tanács illetve a közalkalmazotti tanács! Ugyanis az Mt. 236. § (1) bekezdése szerint az szükséges munkavállalói létszámot a Választási Bizottság megalakítását megelőző félévre számított átlagos létszáma határozza meg.

A Bizottság tagjait a választásra jogosult munkavállalók közül kell felkérni, ezért ahol nem az üzemi tanács/közalkalmazotti tanács jelöli ki a Választási Bizottságot, ott ajánlatos megszervezni, hogy mindenki értesüljön arról, hogy Választási Bizottságnak meg kell alakulnia és hogy annak minden munkavállaló a tagja lehet, aki választásra jogosult.

*"A Választási Bizottság a megalakítása után számba veszi az aktív és a passzív választójoggal rendelkező munkavállalókat, és összeállítja a választásra jogosult, illetve a választható munkavállalók névsorát.[[1]](#footnote-1)*

*A névsort a választást megelőzően legalább 50 nappal kell közzétenni. Az ehhez szükséges − Mt. 238-239. §-a alapján összeállított − adatokat (gyakorlatilag mindkét listát) a munkáltató köteles a választási bizottság rendelkezésére bocsátani az erre irányuló kéréstől számított öt napon belül. A választási bizottság feladatából adódóan köteles leellenőrizni a listát, és szükség esetén annak kijavítását is kérheti a munkáltatótól.*

*A választási listák közzététele a helyben szokásos módon történik (például intranetes felületen, elektronikus levélben vagy hirdetményként kifüggesztve), a tájékoztatásnak ugyanakkor olyannak kell lennie, hogy ahhoz valamennyi érintett munkavállaló hozzáférhessen, és alkalma legyen megismerni a listákat. Amennyiben egy adott munkavállaló nem szerepel valamelyik listán, és ezt sérelmezi, az erre vonatkozó panaszt a választási bizottság bírálja el. Ennek érdekében további adatokat is kérhet a munkáltatótól. Végső soron ezzel kapcsolatban - a választás lebonyolításának szabálytalansága miatt - a munkavállalónak lehetősége bírósághoz fordulni (Mt. 249. §)." (Mt. − Indoklás)*

Javasoljuk, hogy a választási bizottság tagjaira a szakszervezet is tehessen javaslatot! Javasoljuk, hogy a munkáltató semmilyen módon – akár közvetlenül, akár képviselet útján – ne vehessen részt a választási bizottság munkájában!

Az üzemi tanács/közalkalmazotti tanács választására és működésére vonatkozó részletes szabályok található az ÉTOSZ (Érdekvédelmi Tanácsadó Szolgálat) honlapján: <http://etosznet.hu>

 (Dokumentumok/Kiadványok között: "Az üzemi tanácsok munkájának megszervezése az új munka törvénykönyve alapján − Módszerek és dokumentum minták" és "Üzemi Tanács választási dokumentumok" címek alatt)

A további segítséget a régióvezetőktől lehet kérni, jogi és egyéb tanácsokért a HVDSZ 2000 Központi Irodájához lehet fordulni.

Budapest,

(Király András)

 elnök

Melléklet: **SEGÉDLET** az üzemi tanács/közalkalmazotti tanács választásokhoz

1. *Aktív választójog: aki választható is, passzív a választójoga annak, aki csak választ. Pl. aki munkáltatói jogokat gyakorló vezető, vagy gyermekgondozás okán fizetés nélküli szabadságon van − csak választ. Ugyancsak nem választható meg üzemi tanács/közalkalmazotti tanács tagjává, aki nincs még 6 hónapja a munkáltatónál munkaviszonyban.* [↑](#footnote-ref-1)